**Nu te mira...**

*Vasile Voiculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu te mira că-mi prinzi privirea,

 Păienjenită de durere,

 Adesea cercetând ivirea

 Și alte lumi, și altor ere.

 În toiul luptelor nebune,

 Pe rana inimii ce moare

 Nădejdea vremilor mai bune

 Răsare pururi ca o floare.

 Din tot ce mi-a-nflorit vreodată,

 Ea singură purta-va roade,

 Azi, când grădina-i scuturată

 Și toată floarea stearpă-mi cade.

 Zadarnic firea mă strivește

 Mereu sub aspra-mi suferință,

 În mine pururi încolțește,

 Mai viu, obstească năzuință.

 Și-n van m-abate-n jos furtuna

 Și strâns ma țin cătușe grele,

 În mine lumea-și încearcă-ntr-una

 Avântu-i veșnic către stele!

 Din mii de gânduri turburate

 Un vis curat mi se încheagă,

 Precum din spume sfărâmate

 Ieșit-a Venera întreagă!